প্রকাশ্যে ‘রক্তবীজ ২’-এর ট্রেলার, দেখে নিন ঝলক

কলকাতা: আগামী ২৬ সেপ্টেম্বর মুক্তি পাবে ‘রক্তবীজ ২’ (Raktabeej 2)। অ্যাকশন থ্রিলার ঘরানার এই ছবি ঘিরে দর্শকের মধ্যে উন্মাদনা তুঙ্গে। এর আগে প্রকাশ্যে এসেছে ছবির বিভিন্ন ঝলক। এবার প্রকাশ্যে এল ‘রক্তবীজ ২’ ছবির বহু প্রতীক্ষিত ট্রেলার। ট্রেলারের শুরু থেকে শেষ পর্যন্ত টানটান উত্তেজনা। মিমি ও আবির অপরাধী মুনিরকে খুঁজে বের করতে তৎপর। সঙ্গে আরও একবার নজর কেড়েছে সমুদ্রতটে নীল বিকিনিতে মিমি। সঙ্গে রয়েছে নুসরত, অঙ্কুশ ও কৌশানীর ঝলক। খলনায়ক অঙ্কুশ নজর কেড়েছেন ট্রেলারে। এরমধ্যে শহরে হয়ে গেল ছবির ট্রেলার মুক্তির অনুষ্ঠান। ট্রেলার লঞ্চে বসেছিল চাঁদের হাট। শিবপ্রসাদ-নন্দিতা থেকে আবির মিমি কৌশানী ইমন সহ উপস্থিত ছিলেন ছবি কলাকুশলিরাও।

‘রক্তবীজ’-এ যে টানটান উত্তেজনা বজায় ছিল ঠিক তারই রেশ রেখে গেল এবার ‘রক্তবীজ ২’র ট্রেলার (Raktabeej 2 Trailer Out)। নজর কেড়েছে সমুদ্রতটে নীল বিকিনিতে মিমি। সঙ্গে রয়েছে নুসরত, অঙ্কুশ ও কৌশানীর ঝলক। খলনায়ক অঙ্কুশ নজর কেড়েছেন ট্রেলারে। আবির-অঙ্কুশের অ্যাকশন। তাছাড়া, আবির ও মিমির রোম্যান্সের ঝলকও দর্শকদের নজর কাড়বে। এর আগে ‘রক্তবীজ’ ছবির গল্প আবর্তিত হয়েছিল ভিক্টর বন্দ্যোপাধ্যায়কে কেন্দ্র করে। তৎকালীন রাষ্ট্রপতি প্রণব মুখোপাধ্যায়ের ভূমিকায় তাঁকে দেখেছিলেন দর্শক। এবারও এই ছবিতে তাঁর উজ্জ্বল উপস্থিতি। সঙ্গে সংযুক্ত হয়েছেন অভিনেত্রী সীমা বিশ্বাস। ট্রেলারে উঠে এসেছে ভারত ও বাংলাদেশের মধ্যেকার কূটনৈতিক সম্পর্ক এবং সন্ত্রাস দমনে দুই দেশের তৎপরতা। ট্রেলারের শেষে দ্বিজেন্দ্রগীতি, সবমিলিয়ে যেন এক আলাদা আমেজ তৈরি হতে চলেছে এই পুজোয় প্রেক্ষাগৃহে ‘রক্তবীজ ২’ ছবির হাত ধরে।

আরও পড়ুন:পুরনো প্রেমিকের সঙ্গে বাগদান সারলেন হুমা কুরেশি!

উল্লেখ্য, প্রথম ছবিতে খাগড়াগড় বিস্ফোরণের প্রেক্ষাপট ব্যবহার করা হয়েছিল। এবার নন্দিতা-শিবপ্রসাদের ক্যামেরায় ফুটে উঠবে রাষ্ট্রপতি প্রণব মুখোপাধ্যায়ের বাংলাদেশ সফরের কাহিনি। জানা যায়, নড়াইলের ভদ্রবিলার চাঁচড়া গ্রামের ঘোষবাড়ি, রাধা-গোবিন্দ মন্দির, ঘাটবাঁধানো পুকুর ও বড় দালান—এসব পরিবেশে প্রণবের স্ত্রী শুভ্রাদেবীর শৈশবের পাঁচ বছর কেটেছিল। সেই সময়কার জামাই আপ্যায়নের দৃশ্যও ছবিতে দেখানো হবে। গল্পে বাংলাদেশের পদ্মাপাড়ের তৎকালীন প্রধানমন্ত্রী শেখ হাসিনার সঙ্গে প্রণবের সাক্ষাৎ এবং ‘ভিলেন মুনিরে’-এর উল্লেখ আগেই ট্রেলারের বিভিন্ন ঝলকে দেখা গেছে। এবার বড়পর্দায় পুরো গল্প উপভোগ করার অপেক্ষা।

অন্য খবর দেখুন